1991R1911 — DA — 01.01.2001 — 003.001

Dette dokument er et dokumentationsredskab, og institutionerne påtager sig intet ansvar herfor

Ændret ved:

▼B

RÅDETS FORORDNING (EØF) Nr. 1911/91

af 26. juni 1991

om anvendelse af fællesskabsretten på De Kanariske Øer

RÅDET FOR DE EUROPÆISKE FÆLLESSKABER HAR —

under henvisning til Traktaten om Oprettelse af Det Europæiske Økonomiske Fællesskab,

under henvisning til akten vedrørende Spaniens og Portugals tiltrædelse, i det følgende benævnt »tiltrædelsesakten«, særlig artikel 25, stk. 4, første afsnit,

under henvisning til det ændrede forslag fra Kommissionen ( 1 ),

under henvisning til udtalelse fra Europa-Parlamentet ( 2 ),

under henvisning til udtalelse fra Det Økonomiske og Sociale Udvalg ( 3 ), og

ud fra følgende betragtninger:

Ifølge tiltrædelsesaktens artikel 25 finder Traktaterne og retsakter, der er udstedt af De Europæiske Fællesskabers institutioner, anvendelse på De Kanariske Øer, med forbehold af de undtagelser, der er omhandlet i nævnte artikel, i artikel 155 og i protokol nr. 2 til tiltrædelsesakten;

efter denne ordning omfattes De Kanariske Øer ikke af Fællesskabets. toldområde, den fælles handelspolitik og den fælles landbrugs- og fiskeripolitik; erfaringen har dog vist, at udviklingen på De Kanariske Øer ville forløbe bedre, hvis øerne var fuldstændig integreret i de fælles politikker og i processen til gennemførelse af det indre marked; derfor bør den ordning, der er fastsat i tiltrædelsesakten, ændres, og De Kanariske Øer integreres i Fællesskabets toldområde;

i henhold til tiltrædelsesaktens artikel 25, stk. 4, første afsnit, kan Rådet på anmodning af Spanien, på forslag af Kommissionen og efter høring af Europa-Parlamentet med enstemmighed træffe afgørelse om optagelse af De Kanariske Øer i Fællesskabets toldområde og om fastsættelse af egnede foranstaltninger til udvidelse af bestemmelserne i den gældende fællesskabsret til også at omfatte De Kanariske Øer; Spanien indsendte den 7. marts 1990 en anmodning herom i henhold til nævnte artikel;

integreringen af De Kanariske Øer i alle Fællesskabets politikker må ske gradvis i løbet af en passende overgangsperiode, og den må ikke berøre de særlige foranstaltninger, der er indført på grund af de særlige forhold, der gør sig gældende for De Kanariske Øer som følge af deres afsides beliggenhed og økarakter, eller deres traditionelle økonomiske og beskatningsmæssige stilling; disse foranstaltninger skal indeholdes i et særligt program, der specielt tager hensyn til De Kanariske Øers afsides beliggenhed og økarakter, og som skal vedtages i medfør af denne forordning;

anvendelsen af den fælles landbrugspolitik på De Kanariske Øer, med undtagelse af den supplerende mekanisme for samhandelen for så vidt angår forsyningen af øerne, vil bl. a. betyde, at landbrugsprodukter frit kan omsætts der på samme betingelser som i det øvrige Spanien (overgangsperioden udløber den 31. december 1995); på denne måde sikres der fri bevægelighed for produkter mellem De Kanariske Øer og resten af Spanien; samtidig med at den fælles landbrugspolitik anvendes fuldstændigt, bør en særlig forsyningsordning træde i kraft; gennemførelsen af denne politik bør desuden ledsages af særlige foranstaltninger vedrørende landbrugsproduktionen på De Kanariske Øer; derfor bør tiltrædelsesaktens bestemmelser om anvendelse af den fælles landbrugspolitik på De Kanariske Øer gælde uændret, indtil forsyningsordningen er trådt i kraft, idet bestemmelserne om adgang for produkter med oprindelse på De Kanariske Øer til andre dele af Fællesskabet dog undtages; bestemmelserne vedrørende bananer til protokol nr. 2 til tiltrædelsesakten skal fortsat gælde;

den fælles fiskeripolitik bør anvendes for De Kanariske Øer fra tidspunktet for denne forordnings ikrafttræden og på samme vilkår som for det øvrige Spanien (overgangsperioden udløber den 31. december 1995), dog med undtagelse af de særlige foranstaltninger, der skal vedtages inden for gældende lovgivning;

for at afbøde de ulemper, som følger af De Kanariske Øers geografiske isolation og økarakter, har disse traditionelt været omfattet af økonomiske og skattemæssige undtagelsesordninger;

en stærkere integration af De Kanariske Øer i Fællesskabet er hverken uforenelig med opretholdelsen af en særordning med indirekte beskatning for disse øer, navnlig det forhold, at De Kanariske Øer fortsat holdes uden for det geografiske anvendelsesområde for den fælles momsordning i medfør af artikel 26 sammenholdt med bilag I, kapitel V, afsnit 2, til tiltrædelsesakten, hvorved artikel 3, stk. 2, i sjette direktiv 77/388/EØF ( 4 ) ændres, eller med, at De Kanariske Øer fortsat holdes uden for det geografiske anvendelsesområde for direktiverne om forarbejdet tobak, jf. artikel 26 sammenholdt med bilag I, kapitel V, afsnit 3 og 4, til tiltrædelsesakten;

Fællesskabet har en positiv forhåndsindstilling til målene for den reform, som Spanien har indledt med hensyn til de beskatningsmæssige aspekter af den økonomiske og skattemæssige ordning, der gælder for De Kanariske Øer; efter denne reform skal der gradvis indføres en moderne form for indirekte beskatning som et redskab til økonomisk og social udvikling og finansiering af de lokale budgetter og som forudsætning for fuldstændig integration i Fællesskabet efter en overgangsperiode, der ikke kan overstige ti år;

derfor bør der indtil den 31. december 2000 i to faser på hver fem år efter en dynamisk proces, hvorunder De Kanariske Øer gradvis indtræder i toldunionen, gives tilladelse til en række fuldstændige eller delvise undtagelser for den lokale produktion med hensyn til anvendelsen af den nye afgift »arbitrio« på produktion og import (APIM), hvis disse undtagelser bidrager til fremme af lokal aktivitet; anvendelsen af denne afgift skal dog stilles i bero for produkter, der henhører under den fælles landbrugspolitik, indtil denne politik finder anvendelse, idet de bestemmelser, der gælder for De Kanariske Øers samhandel med tredjelande, bør opretholdes indtil samme tidspunkt for import af disse produkter fra disse lande;

afviklingen af denne afgift bør ske sideløbende med den gradvise indførelse af Den Fælles Toldtarif (FTT) fra tidspunktet for denne forordnings ikrafttræden og i løbet af samme overgangsperiode, således at De Kanariske Øer er fuldstændigt integreret i toldunionen den 31. december 2000; for produkter, der henhører under den fælles landbrugspolitik, finder FTT og de øvrige importafgifter først anvendelse, når de særlige foranstaltninger til forsyning af De Kanariske Øer med væsentlige landbrugsprodukter er trådt i kraft; under alle omstændigheder kan den gradvise indførelse af FTT på De Kanariske Øer eventuelt ledsages af særlige toldforanstaltninger eller undtagelsesbestemmelser fra den fælles handelspolitik for visse følsomme produkter; sådanne foranstaltninger kan ligeledes træffes for den ordning, der finder anvendelse for frizoner;

den afgift, benævnt »arbitrio insular — tarifa especial«, der anvendes for produkter, der leveres fra andre dele af Fællesskabet ifølge de betingelser, der er fastsat i artikel 6, stk. 3, i protokol nr. 2 til tiltrædelsesakten, forlænges ikke ud over den 31. december 1992 bortset fra konkrete tilfælde, som fastsættes af Rådet, hvor den kan anvends indtil senest den 31. december 2000; pålæggelsen af denne afgift på produkter, der importeres fra tredjelande til De Kanariske Øer, skal gradvis nedsættes fra den 1. januar 1996, således at den er helt afskaffet den 31. december 2000, uden at dette berører forpligtelser, som følger af gældende aftaler;

der bør være mulighed for at anvende beskyttelsesforanstaltninger indtil senest den 31. december 1999 —

VEDTAGET FØLGENDE FORORDNING: